ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΗΝ ΑΡΜΟΔΙΑ ΓΙΑ ΤΟΝ ΠΡΟΫΠΟΛΟΓΙΣΜΟ ΑΡΧΗ σχετικά με την επίπτωση στις δαπάνες του ΕΓΤΠΕ-Τμήμα Εγγυήσεων των διακυμάνσεων της ισοτιμίας δολαρίου /ευρώ ΟΙΚΟΝΟΜΙΚΟ ΕΤΟΣ 1999

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΗΝ ΑΡΜΟΔΙΑ ΓΙΑ ΤΟΝ ΠΡΟΫΠΟΛΟΓΙΣΜΟ ΑΡΧΗ σχετικά με την επίπτωση στις δαπάνες του ΕΓΤΠΕ-Τμήμα Εγγυήσεων για το οικονομικό έτος 1999 των διακυμάνσεων της ισοτιμίας δολαρίου/ευρώ

I. ΕΙΣΑΓΩΓΗ

Η τιμή του δολαρίου επηρεάζει σημαντικό μέρος των δαπανών του ΕΓΤΠΕ-Τμήμα Εγγυήσεων. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά, το ρύζι και τη ζάχαρη, καθώς και για ορισμένες εσωτερικές ενισχύσεις όπως η ενίσχυση στην παραγωγή αμύλου, η ενίσχυση για τη χρησιμοποίηση ζάχαρης από τη χημική βιομηχανία και η ενίσχυση για το βαμβάκι, οι ανάγκες σε πιστώσεις του προϋπολογισμού καθορίζονται σε συνάρτηση με τη διαφορά που υπάρχει μεταξύ των κοινοτικών τιμών, εκπεφρασμένων σε ευρώ, και των προβλεπόμενων διεθνών τιμών, εκπεφρασμένων σε δολάρια.

Αν, εξάλλου, όλες οι παράμετροι παραμείνουν αμετάβλητες, η μεταβολή της τιμής του δολαρίου σε σχέση με το ευρώ συνεπάγεται αυτόματα μεταβολή, σε ευρώ, της διαφοράς μεταξύ των κοινοτικών και των διεθνών τιμών και, κατά συνέπεια, μεταβολή του ύψους των ενισχύσεων στην παραγωγή και των επιστροφών κατά την εξαγωγή. Σε περίπτωση ανόδου του δολαρίου, η διαφορά μειώνεται και επέρχεται έτσι μείωση των δαπανών. Σε περίπτωση πτώσης του δολαρίου, η διαφορά αυξάνεται και επέρχεται αύξηση των δαπανών.

Το Ευρωπαϊκό Συμβούλιο της 11ης και 12ης Φεβρουαρίου 1988 εξέφρασε στα συμπεράσματά του την επιθυμία του να ληφθούν ρητώς υπόψη οι επιπτώσεις της διακύμανσης της τιμής του δολαρίου στις γεωργικές δαπάνες.

Ενεργώντας προς αυτή την κατεύθυνση, το Συμβούλιο θέσπισε, με απόφαση της 24ης Ιουνίου 1988 σχετικά με τη δημοσιονομική πειθαρχία [1], ένα μηχανισμό που προβλέπει την εγγραφή αποθεματικού 1 δισεκατ. ECU στον κοινοτικό προϋπολογισμό "ως πρόβλεψη για να καλυφθούν οι εξελίξεις που προκαλούνται από σημαντικές και απρόβλεπτες διακυμάνσεις της εκάστοτε τρέχουσας ισοτιμίας δολαρίου/ECU σε σχέση με την ισοτιμία που χρησιμοποιείται στον προϋπολογισμό" [2]. Η ισοτιμία αυτή ισούται με τη μέση ισοτιμία της αγοράς κατά τη διάρκεια των τριών πρώτων μηνών του έτους που προηγείται του συγκεκριμένου οικονομικού έτους.

[1] ΕΕ L 185 της 15.7.1988, σ. 29.

[2] Μετά την εισαγωγή του ενιαίου νομίσματος την 1η Ιανουαρίου 1999, οι νομοθετικές αναφορές στον «ECU» αντικαθίστανται από τον όρο «EUR».

Αν η μέση τιμή του δολαρίου κατά τη διάρκεια της περιόδου από 1ης Αυγούστου του προηγούμενου έτους έως τις 31 Ιουλίου του τρέχοντος έτους σημειώσει πτώση σε σχέση με την ισοτιμία που χρησιμοποιείται στον προϋπολογισμό, οι επιπλέον δημοσιονομικές δαπάνες χρηματοδοτούνται με μεταφορά από το νομισματικό αποθεματικό. Αντίστοιχα, οι πόροι που εξοικονομούνται στο Τμήμα Εγγυήσεων σε περίπτωση ανόδου του δολαρίου μεταφέρονται στο νομισματικό αποθεματικό [3].

[3] Μέχρι ποσού 1 δις ECU έως και το οικονομικό έτος 1994 και 500 εκατ. ECU από το 1995.

Το νομισματικό αποθεματικό χρησιμοποιείται εφόσον οι εν λόγω δαπάνες ή, κατά περίπτωση, η εξοικονόμηση πόρων υπερβαίνουν ένα όριο (400 εκατ. ECU μέχρι και το οικονομικό έτος 1994). Ακόμη, το ποσό της μεταφοράς αφορά το μέρος εκείνο που υπερβαίνει το εν λόγω όριο.

Το Ευρωπαϊκό Συμβούλιο του Εδιμβούργου στις 11 και 12 Δεκεμβρίου 1992 επιβεβαίωσε τη διατήρηση του νομισματικού αποθεματικού για την περίοδο 1993-1999, αποφασίζοντας εξάλλου να το περιορίσει στο ποσό των 500 εκατ. ECU από το 1995, μειώνοντας το όριο από 400 εκατομμύρια σε 200 εκατομμύρια. Εξάλλου, η διοργανική συμφωνία μεταξύ Κοινοβουλίου, Συμβουλίου και Επιτροπής σχετικά με την δημοσιονομική πειθαρχία και τη βελτίωση της δημοσιονομικής διαδικασίας της 29ης Οκτωβρίου 1993 [4] προέβλεψε ότι το νομισματικό αποθεματικό προορίζεται για την κάλυψη των δημοσιονομικών επιπτώσεων επί της δαπάνης του προϋπολογισμού που οφείλονται στις σημαντικές και απρόβλεπτες διακυμάνσεις της ισοτιμίας του δολαρίου σε σχέση με την ισοτιμία που χρησιμοποιείται στον προϋπολογισμό.

[4] ΕΕ C 331 της 7.12.1993, σ. 1.

Στη συνέχεια, το Συμβούλιο Υπουργών εξέδωσε στις 31 Οκτωβρίου 1994 μία νέα απόφαση επί της δημοσιονομικής πειθαρχίας [5] και έλαβε υπόψη του τα συμπεράσματα του Ευρωπαϊκού Συμβουλίου του Εδιμβούργου και τη διοργανική συμφωνία. Οι διατάξεις που αφορούν τον τρόπο που λαμβάνεται υπόψη η ισοτιμία του δολαρίου περιέχονται στα άρθρα 7 έως 10 και στο άρθρο 12 της εν λόγω απόφασης.

[5] ΕΕ L 293 της 12.11.1994, σ. 14.

Σύμφωνα με το άρθρο 9 της απόφασης της 31ης Οκτωβρίου 1994, η Επιτροπή υποβάλλει στην αρμόδια για τον προϋπολογισμό αρχή την παρούσα έκθεση σχετικά με την επίπτωση επί των δαπανών του ΕΓΤΠΕ-Τμήμα Εγγυήσεων για το 1999 των διακυμάνσεων της μέσης ισοτιμίας δολαρίου/ευρώ στην αγορά για την περίοδο από την 1η Αυγούστου 1998 έως την 31η Ιουλίου 1999 σε σχέση με την ισοτιμία που χρησιμοποιείται στον προϋπολογισμό. Η παρούσα έκθεση περιλαμβάνει τα στοιχεία που επιτρέπουν να εκτιμηθεί εάν, λόγω της επίπτωσης αυτής, θα πρέπει να προταθεί μεταφορά από ή προς το νομισματικό αποθεματικό, καθώς και το σχετικό ποσό της εν λόγω μεταφοράς.

II. ΟΙ ΕΠΙΠΤΩΣΕΙΣ ΤΟΥ ΔΟΛΑΡΙΟΥ ΣΤΙΣ ΔΑΠΑΝΕΣ ΤΟΥ ΕΓΤΠΕ-ΤΜΗΜΑ ΕΓΓΥΗΣΕΩΝ ΚΑΤΑ ΤΟ 1999

Για να μετρηθεί η επίπτωση των διακυμάνσεων της ισοτιμίας δολαρίου/ευρώ στο οικονομικό έτος 1999, πρέπει να ληφθεί υπόψη, σύμφωνα με το άρθρο 7 της απόφασης του Συμβουλίου της 31ης Οκτωβρίου 1994, η διαφορά μεταξύ της μέσης ισοτιμίας του δολαρίου που διαπιστώθηκε μεταξύ 1ης Αυγούστου 1998 και 31ης Ιουλίου 1999 και της ισοτιμίας που χρησιμοποιείται στον προϋπολογισμό 1999. Η ισοτιμία που ελήφθη υπόψη για την αποτίμηση των πιστώσεων του οικονομικού έτους 1999 είναι 1 $ = 0,92 EUR. Η ισοτιμία αυτή αντιστοιχεί, σύμφωνα με την εν λόγω απόφαση του Συμβουλίου, στη μέση ισοτιμία των τριών πρώτων μηνών του έτους που προηγείται του εν λόγω οικονομικού έτους (Ιανουάριος, Φεβρουάριος και Μάρτιος 1998).

Στον κατωτέρω πίνακα εμφανίζονται οι μηνιαίες αποκλίσεις ισοτιμίας που παρατηρήθηκαν κατά τη διάρκεια της περιόδου αναφοράς:

>ΘΕΣΗ ΠIΝΑΚΑ>

1 Για την περίοδο από τον από τον Αύγουστο - Δεκέμβριο, πρόκειται για το ECU.

Διαπιστώνεται ότι κατά την υπό μελέτη περίοδο η μέση στρογγυλευμένη τιμή του δολαρίου ήταν 1 $ = 0,90 EUR, δηλαδή κατά 2,2% χαμηλότερη από την ισοτιμία του προϋπολογισμού. Η εν λόγω υποτίμηση του δολαρίου ερμηνεύεται από τις συμπληρωματικές δαπάνες εις βάρος του ΕΓΤΠΕ-Τμήμα Εγγυήσεων.

Η μέση ισοτιμία που διαπιστώθηκε, ήτοι 1 $ = 0,90 EUR, αντιστοιχεί στον αριθμητικό μέσο όρο των ημερήσιων τιμών για την σχετική περίοδο 12 μηνών. Γύρω από αυτό τον μέσο όρο του δωδεκαμήνου, διακυμάνθηκε η μηνιαία μέση ισοτιμία μεταξύ ενός ελαχίστου 1 $ = 0,84 EUR για τον Οκτώβριο 1998 και ενός μεγίστου 0,97 EUR για τον Ιούλιο 1999.

Για να πραγματοποιηθεί μία ορθή εκτίμηση των δαπανών που οφείλονται στη πτώση του δολαρίου σε μία κατάσταση όπου οι αποκλίσεις σε σχέση με την ισοτιμία του προϋπολογισμού είναι μεταβλητές, πρέπει να καθοριστεί για την υπόψη περίοδο μία σταθμισμένη μέση ισοτιμία του δολαρίου για κάθε ένα από τα γεωργικά προϊόντα, για τα οποία οι δαπάνες σε ευρώ επηρεάζονται από το δολάριο, λαμβάνοντας υπόψη τον εποχιακό ρυθμό των ποσοτήτων που εξάγονται με επιστροφή και των ποσοτήτων που τυγχάνουν εσωτερικών ενισχύσεων.

Σε αυτή τη βάση, η εκτίμηση των συμπληρωματικών δαπανών για το ΕΓΤΠΕ-Τμήμα Εγγυήσεων που οφείλονται στην πτώση του δολαρίου σε σχέση με την ισοτιμία του προϋπολογισμού ανέρχεται σε 219 εκατ. EUR για το οικονομικό έτος 1999.

Ο λεπτομερής υπολογισμός των δαπανών αυτών εμφαίνεται στο παράρτημα και κατανέμεται, ανά κεφάλαιο, ως εξής:

B1-10: Αροτραίες καλλιέργειες (σιτηρά) 120 εκατ. EUR

B1-11: Ζάχαρη 21 εκατ. EUR

Β1-13: Βαμβάκι 62 εκατ. EUR

B1-18: Λοιποί τομείς φυτικών προϊόντων

- Νησιά και απομακρ. περιφέρειες 4 εκατ. EUR

- Ρύζι π.υ.

B1-30: Προϊόντα εκτός παραρτήματος I (σιτηρά, ζάχαρη, ρύζι) 12 εκατ. EUR

-------------------------------------------------------------------------------------------------

Σ Υ Ν Ο Λ Ο 219 εκατ. EUR

Για άλλους τομείς, ιδίως για τα προϊόντα του ζωικού τομέα, πρέπει να σημειωθεί ότι, όπως και το περασμένο έτος, δεν έχουν ληφθεί υπόψη διεθνείς τιμές εκφρασμένες σε δολάρια για την κατάρτιση του προϋπολογισμού. Κατά συνέπεια, δεν χρειάζεται να εξετασθεί η επίπτωση των διακυμάνσεων του δολαρίου επί των επιστροφών ή των ενισχύσεων στους τομείς αυτούς.

Η συμπληρωματική δαπάνη για το ΕΓΤΠΕ-Τμήμα Εγγυήσεων το 1999 που προκύπτει από τις διακυμάνσεις του δολαρίου είναι μεγαλύτερη από το όριο των 200 εκατ. EUR κατά 19 εκατ. EUR.

Συνολική συμπληρωματική δαπάνη: 219 εκατ. EUR Όριο: 200 εκατ. EUR --------------------------------------------------------------------------------------------------

Δαπάνη που υπερβαίνει το όριο: 19 εκατ. EUR

Το ποσό των 19 εκατ. EUR είναι δυνατό να ληφθεί από το νομισματικό αποθεματικό βάσει του άρθρου 10 της απόφασης της 31ης Οκτωβρίου 1994. Ωστόσο, και λαμβανομένων υπόψη των διατάξεων του άρθρου 12 παράγραφος 1 της απόφασης αυτής, η Επιτροπή θεωρεί ότι, με βάση την προβλεπόμενη εκτέλεση του συνόλου της γεωργικής δαπάνης για το οικονομικό έτος 1999, το σύνολο των συμπληρωματικών δαπανών που οφείλονται στην πτώση της τιμής του δολαρίου μπορεί να χρηματοδοτηθεί από τις πιστώσεις του προϋπολογισμού που εγγράφονται στους τίτλους Β1-1 έως Β1-5 του ΕΓΤΠΕ-τμήμα Εγγυήσεων. Κατά συνέπεια, δεν υπάρχει λόγος να χρησιμοποιηθεί στο αποθεματικό.

ΠΑΡΑΡΤΗΜΑ - Υπολογισμός της επίπτωσης των διακυμάνσεων του δολαρίου στις δαπάνες του ΕΓΤΠΕ-Εγγυήσεις : οικονομικό έτος 1999

>ΘΕΣΗ ΠIΝΑΚΑ>

ΕΠΕΞΗΓΗΜΑΤΙΚΕΣ ΣΗΜΕΙΩΣΕΙΣ ΤΟΥ ΠΑΡΑΡΤΗΜΑΤΟΣ

Στη στήλη (α) των πινάκων περιλαμβάνονται όλα τα κονδύλια του προϋπολογισμού που επηρεάζονται άμεσα και σαφώς από τις διακυμάνσεις της τιμής του δολαρίου σε σχέση με την ισοτιμία που χρησιμοποιείται στον προϋπολογισμό.

Η στήλη (β) περιλαμβάνει τις υπολογισθείσες μέσες διεθνείς τιμές σε δολάρια για την εν λόγω περίοδο. Οι τιμές αυτές αντιστοιχούν είτε στις πραγματοποιηθείσες μέσες τιμές πώλησης κατά την εξαγωγή των κοινοτικών προϊόντων είτε στις τιμές που έχουν ληφθεί υπόψη για τον υπολογισμό των διαφόρων ενισχύσεων. Στις τιμές αυτές εφαρμόζεται ένας συντελεστής προσαρμογής [στήλη (γ)] που δείχνει την επίπτωση της διεθνούς τιμής που έχει ληφθεί υπόψη για τον καθορισμό της ενίσχυσης ή της επιστροφής. Παραδείγματος χάρη, η διεθνής τιμή του αραβοσίτου λαμβάνεται υπόψη με συντελεστή 1,6 για τον καθορισμό του ποσού της επιστροφής στην παραγωγή αμύλου.

Στη στήλη (δ) περιλαμβάνονται οι μέσες διεθνείς τιμές σε δολάρια διορθωμένες βάσει του συντελεστή προσαρμογής.

Στη στήλη (ε) εμφαίνονται οι διαπιστωθείσες μέσες ισοτιμίες δολαρίου/ευρώ, οι οποίες καθορίζονται κατά κονδύλιο βάσει στάθμισης που λαμβάνει υπόψη τον εποχικό ρυθμό των ποσοτήτων που τυγχάνουν επιστροφών κατά την εξαγωγή ή εσωτερικών ενισχύσεων.

Οι στήλες (στ) και (ζ) περιλαμβάνουν τις διορθωμένες μέσες διεθνείς τιμές που έχουν μετατραπεί σε ECU βάσει, αντίστοιχα, της ισοτιμίας που έχει ληφθεί υπόψη στον προϋπολογισμό 1 $ = 0,92 EUR και των διαπιστωθεισών σταθμισμένων μέσων ισοτιμιών που περιέχονται στη στήλη (ε).

Η ανά μονάδα επίπτωση της ανόδου της τιμής του δολαρίου αναφέρεται στη στήλη (η) σε EUR ανά τόνο. Το εν λόγω ανά μονάδα ποσό, πολλαπλασιαζόμενο με τις ποσότητες [στήλη (θ)] που εκτιμάται ότι έτυχαν ενισχύσεων ή/και επιστροφών κατά τη διάρκεια της σχετικής περιόδου, εκφράζει την επίπτωση σε εκατ. γεωργικών ευρώ [στήλη (ι)] και σε εκατ. ευρώ προϋπολογισμού [στήλη (λ)].